РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/351-13

26. септембар 2013. године

Б е о г р а д

З А П И С Н И К

51. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 26. СЕПТЕМБРА 2013. ГОДИНЕ

Седница Одбора је почела у 11,00 часова.

Седницом је председавала Весна Ковач, председник Одбора.

 Поред председника, седници су присуствовали чланови Одбора: Зоран Антић, Верољуб Арсић, Зоран Касаловић, др Милорад Мијатовић, Радојко Обрадовић, Александар Сенић, Момо Чолаковић и заменик члана Одбора Мирјана Марјановић, уместо Душице Николић.

 Седници нису присуствовали чланови Одбора: Војислав Вујић, Жика Гојковић, мр Божидар Ђелић, Бојан Ђурић, Радмило Костић, Душица Николић, Золтан Пек, Ђорђе Стојшић и Драган Томић.

 Седници су присуствовали и др Владимир Маринковић, заменик члана Одбора др Милорада Мијатовића и Бошко Ристић, заменик члана Одбора Александра Сенића.

 На позив председника Одбора, седници су присуствовали: Радослав Сретеновић, председник Савета Државне ревизорске институције; др Владимир Вучковић, члан Фискалног савета и Мирјана Марковић, секретар Државне ревизорске институције.

 На предлог председника, Одбор је једногласно утврдио следећи

Д н е в н и р е д

 1. Разматрање Предлога измена и допуна Финансијског плана Фискалног савета за 2013. годину, који је доставио Фискални савет;

 2. Разматрање Предлога одлуке о изменама и допунама Одлуке о финансијском плану Државне ревизорске институције за 2013. годину, који је доставила Државна ревизорска институција;

3. Разматрање Предлога да се образује радна група за припрему предлога закључка, односно препорука Одбора на основу извештаја Државне ревизорске институције о ревизији финансијских извештаја и правилности пословања субјеката ревизије;

4. Разматрање Предлога да се члан Одбора др Владимир Маринковић одреди за представника Одбора за финансије, републички буџет и контролу трошења јавних средстава у Регионалној мрежи парламентарних одбора за економију, финансије и европске интеграције земаља Западног Балкана;

 5. Разно.

Одбор је већином гласова (осам за, један уздржан) усвојио **записнике 44, 45, 46, 47, 48. и 50. седнице Одбора**.

Члановима Одбора је достављена Белешка са 49. седнице Одбора, која није одржана.

**Прва тачка дневног реда -** Разматрање Предлога измена и допуна Финансијског плана Фискалног савета за 2013. годину

 У дискусији су учествовали: Радојко Обрадовић, др Владимир Вучковић и Весна Ковач.

 Радојко Обрадовић је нагласио да би убудуће, уз предлог финансијског плана или измена и допуна финансијског плана, Фискални савет требало да пружи члановима Одбора више података и детаљних информација о сваком трошку, као и да би све институције требало да следе пример транспарентности и детаљности буџета Народне скупштине Републике Србије.

 Весна Ковач је предложила да се у образложењима уз наредне предлоге финансијских планова Фискалног савета наведу детаљне информације о појединачним трошковима у циљу веће транспарентности и боље информисаности чланова Одбора.

Др Владимир Вучковић је рекао да ће Фискални савет имати у виду изнете сугестије приликом подношења Одбору будућих предлога финансијских планова и извештаја.

Одбор је једногласно донео следећу

О Д Л У К У

О ДАВАЊУ САГЛАСНОСТИ НА ПРЕДЛОГ ИЗМЕНА И ДОПУНА ФИНАНСИЈСКОГ ПЛАНА ФИСКАЛНОГ САВЕТА ЗА 2013. ГОДИНУ

Даје се сагласност на Предлог измена и допуна Финансијског плана Фискалног савета за 2013. годину, број 400-2442/13, од 20. јуна 2013. године.

О б р а з л о ж е њ е

 На основу члана 92ћ став 2. Закона о буџетском систему ("Службени гласник РС", бр. 54/09, 73/10, 101/10, 101/11 и 93/12), Фискални савет упутио је, 20. јуна 2013. године, Одбору за финансије, републички буџет и контролу трошења јавних средстава, као надлежном радном телу Народне скупштине, Предлог измена и допуна Финансијског плана Фискалног савета за 2013. годину, број 400-2442/13, ради разматрања и давања сагласности.

Предлогом измена и допуна Финансијског плана Фискалног савета за 2013. годину утврђена је висина и извршен распоред средстава за одређене намене, према одредбама Закона о буџетском систему, којима треба да се обезбеде услови за обављање делатности ове институције, у оквиру посебног буџетског раздела – Фискални савет.

Председник Фискалног савета обавестио је Одбор да се приступило рационално сагледавању обавеза до краја 2013. године, у буџетском Разделу 14 - Фискални савет. Предлогом измена и допуна Финансијског плана Фискалног савета за 2013. годину средства су смањена са 38.463.00 на 31.494.00 динара. Ревидирани су трошкови на економским класификацијама, у складу са препорукама Министарства финансија и привреде, за оне пословне активности које неће моћи да се обаве у предвиђеном обиму због објективних околности.

 На основу изнетог, Одбор за финансије, републички буџет и контролу трошења јавних средстава размотрио је, на седници одржаној 26. септембра 2013. године, Предлог измена и допуна Финансијског плана Фискалног савета за 2013. годину и донео Одлуку о давању сагласности на Предлог измена и допуна Финансијског плана Фискалног савета за 2013. годину.

**Друга тачка дневног реда -** Разматрање Предлога одлуке о изменама и допунама Одлуке о финансијском плану Државне ревизорске институције за 2013. годину, који је доставила Државна ревизорска институција

Председник Државне ревизорске институције укратко је образложио измене и допуне Одлуке о финансијском плану Државне ревизорске институције за 2013. годину. Посебно је истакао да је смањење трошкова проистекло из чињенице да расписани конкурс за државне ревизоре није успео, јер кандидати нису испуњавали неопходне услове и да је Институција смањила трошкове тако што представници Институције нису учествовали на међународним конференцијама које нису имале значаја за унапређење рада ДРИ.

У дискусији су учествовали: Александар Сенић, Радослав Сретеновић и Радојко Обрадовић.

Александар Сенић је питао да ли је недовољан број државних ревизора утицао на реализацију плана рада Државне ревизорске институције. Радослав Сретеновић је одговорио да недовољан број државних ревизора није утицао на извршење плана ревизија финансијских извештаја и правилности пословања у 2013. години, које су и планиране на основу постојећих кадровских капацитета.

Радојко Обрадовић је затражио објашњење због чега услуге по уговору у структури трошкова износе 1% буџета Државне ревизорске институције, док у буџетима других институција услуге по уговору износе око 25% буџета. Председник Државне ревизорске институције је указао да је велики део планираних средстава са економске класификације 421 - Услуге по уговору, требало да буде утрошен на трошкове превођења међународних стандарда, али да предвиђене међународне конференције нису одржане, тако да трошкови услуга превођења нису били потребни. Поред тога, Институција није ангажовала ни екстерне стручњаке за ревизију специфичних делатности појединих јавних предузећа (на пример „Путеви Србије“), што је допринело мањем износу трошкова од планираних за услуге по уговору.

Одбор је једногласно донео следећу

О Д Л У К У

О ДАВАЊУ САГЛАСНОСТИ НА ПРЕДЛОГ ОДЛУКЕ О ИЗМЕНАМА И ДОПУНАМА ОДЛУКЕ О ФИНАНСИЈСКОМ ПЛАНУ ДРЖАВНЕ РЕВИЗОРСКЕ ИНСТИТУЦИЈЕ ЗА 2013. ГОДИНУ

Даје се сагласност на Предлог одлуке о изменама и допунама Одлуке о финансијском плану Државне ревизорске институције за 2013. годину, број 400-2366/13, од 17. јуна 2013. године.

О б р а з л о ж е њ е

 На основу члана 51. став 2. Закона о Државној ревизорској институцији ("Службени гласник РС", бр. 101/05, 54/07 и 36/10), а сходно члану 63. Закона о буџетском систему ("Службени гласник РС", бр. 54/09, 73/10, 101/10, 101/11 и 93/12), Савет Државне ревизорске институције је, на седници одржаној 13. јуна 2013. године, донео Одлуку о изменама и допунама Одлуке о финансијском плану Државне ревизорске институције за 2013. годину. Председник Државне ревизорске институције упутио је Одбору за финансије, републички буџет и контролу трошења јавних средстава, као надлежном радном телу Народне скупштине, 17. јуна 2013. године, Предлог одлуке о изменама и допунама Одлуке о финансијском плану Државне ревизорске институције за 2013. годину, број 400-2366/13, ради разматрања и давања сагласности.

Предлогом одлуке о изменама и допунама Одлуке о финансијском плану Државне ревизорске институције за 2013. годину утврђена је висина и извршен распоред средстава за одређене намене, према одредбама Закона о буџетском систему. Изменама и допунама извршења расхода, односно издатака за набавку нефинансијске имовине за 2013. годину, планирана су средства у укупном износу од 480.995.000 динара, од чега приходи из буџета Републике Србије износе 463.472.00 динара и приходи из других извора, првенствено од донација иностраних земаља, из текуће и претходне године 17.523.000 динара.

Одступања извршења расхода и издатака, у односу на Законом о буџету Републике Србије за 2013. годину опредељена срества, настала су због тога што Државној ревизорској институцији није обезбеђен довољан и адекватан пословни простор у Београду, Новом Саду, Нишу, Крагујевцу и Ужицу, тако да је пријем нових запослених одложен, у односу на динамику предвиђену Кадровским планом за 2013. годину. Ово је имало за последицу смањење расхода и издатака и кориговање трошкова на економским класификацијама на које утиче број запослених у Институцији, као што су зараде, средства за социјалне доприносе на терет послодавца, накнаде трошкова за запослене, стални трошкови, трошкови путовања, материјал и др.

 Одбор за финансије, републички буџет и контролу трошења јавних средстава је, на седници одржаној 26. септембра 2013. године, размотрио Предлог одлуке о изменама и допунама Одлуке о финансијском плану Државне ревизорске институције за 2013. годину и донео Одлуку о давању сагласности на Предлог одлуке о изменама и допунама Одлуке о финансијском плану Државне ревизорске институције за 2013. годину.

**Трећа тачка дневног реда:** Разматрање Предлога да се образује радна група за припрему предлога закључака, односно препорука Одбора на основу извештаја Државне ревизорске институције о ревизији финансијских извештаја и правилности пословања субјеката ревизије

Председник Одбора је образложила свој предлог за образовање радне групе која би обављала послове за потребе Одбора. Нагласила је да је најбитније да радна група буде оперативна у раду и припреми закључака, односно препорука, које би Одбор размотрио заједно са извештајима Државне ревизорске институције о ревизији финансијских извештаја и правилности пословања субјеката ревизије, гласао о њима, а затим упућивао Народној скупштини на разматрање. У циљу оперативности, предложила је да радна групу чини пет чланова Одбора и то три из позиције и два из опозиције и да председник радне групе буде Верољуб Арсић, а један од чланова Радојко Обрадовић.

У дискусији су учествовали: Радојко Обрадовић, Весна Ковач, Радослав Сретеновић, Момо Чолаковић, Александар Сенић, Бошко Ристић и Зоран Касаловић.

Радојко Обрадовић је подржао предлог за образовање радне групе и предлог да радну групу чине три члана Одбора из владајуће коалиције и два члана из највећих опозиционих партија. Нагласио је да је неопходно да Одбор формализује састав, начин рада и рокове за доношења предлога радне групе, који ће се затим разматрати на седницама Одбора, као и да у што краћем року радна група започне са радом, због великог броја извештаја који нису разматрани и уочених неправилности и проблема, који постоје посебно у попису имовине, а понављају се из године у годину. Подсетио је да је на седници Одбора, одржаној 23. октобра 2012. године, предложио образовање овакве радне групе и навео неколико препорука које се понављају. На основу материјала које ће припремити радна група и разматрања на седницама Одбора уз извештаје о ревизији, Одбор ће упутити Народној скупштини системске препоруке. Том приликом, Одбор ће можда уочити потребу и сугерисати измене или допуне одговарајућих закона. Изнео је и предлог да радна група прво крене са разматрањем завршних рачуна буџета.

Радослав Сретеновић је, такође, подржао овај предлог и истакао спремност Државне ревизорске институције да помогне у раду радне групе, као и да је неопходно да радна група што пре почне са радом, због великог броја извештаја о ревизији финансијских извештаја и правилности пословања субјекара ревизије, око 200 извештаја за претходну годину, док ће у 2013. години Одбору бити достављено више од 80 извештаја и то за директне и индиректне кориснике буџетских средстава, министарства и сложена јавна предузећа. Напоменуо је да нису извршене 253 препоруке Државне ревизорске институције, јер захтевају дужи временски рок за извршавање или измене одређених законских прописа.

Момо Чолаковић се сагласио са предлогом председника Одбора и предложио за чланове радне групе Зорана Касаловића и др Владимира Маринковића.

Председник Одбора је позвала чланове Одбора, представнике опозиционих партија, да предложе своје кандидате за чланове радне групе.

Александар Сенић је рекао да због бројних обавеза није у могућности да буде члан радне групе, али да ће се договорити са другим чланом Одбора из Демократске странке.

 Бошко Ристић је подржао образовање радне групе и предложио да састав групе чине три члана Одбора из опозиционих партија, а два члана из владајуће коалиције.

Одбор већином гласова (3 за, 6 против) није прихватио предлог Бошка Ристића да радна група буде састављена од три члана Одбора из опозиционих партија и два члана из владајуће коалиције.

Одбор је прихватио предлог председника Одбора да, за наредну седницу, чланови Одбора припреме предлоге за чланове радне групе, када ће се Одбор изјаснити о саставу радне групе. Напоменула да се предлози за чланове радне групе могу доставити секретару Одбора и пре наредне седнице Одбора.

**Четврта тачка дневног реда:** Разматрање Предлога да се заменик члана Одбора др Владимир Маринковић одреди за представника Одбора за финансије, републички буџет и контролу трошења јавних средстава у Регионалној мрежи парламентарних одбора за економију, финансије и европске интеграције земаља Западног Балкана

 Председник Одбора је изнела и образложила свој предлог да се заменик члана Одбора др Владимир Маринковић одреди за представника Одбора у Регионалној мрежи парламентарних одбора за економију, финансије и европске интеграције земаља Западног Балкана

Одбор једногласно усвојио Предлог да се др Владимир Маринковић одреди за представника Одбора за финансије, републички буџет и контролу трошења јавних средстава у Регионалној мрежи парламентарних одбора за економију, финансије и европске интеграције земаља Западног Балкана.

 Др Владимир Маринковић се захвалио члановима Одбора на указаном поверењу и подршци и упознао их са активностима Регионалне мреже парламентарних одбора земаља Западног Балкана. Регионалана мрежа је образовала борд од представника парламентарних одбора сваке земље Западног Балкана и планирано је одржавање четири конференције на теме из делокруга рада одбора за економију, финансије и европске интеграције. Обавестио је Одбор да ће на првој конференцији у Охриду, од 11. до 14. октобра, наша земља преузети председавање Регионалном мрежом и да ће он бити председавајући борда Регионалне мреже. Србија ће бити домаћин конференције на тему директних страних инвестиција и државне помоћи, која ће се одржати у марту 2014. године у у Дому Народне скупштине. Активности Србије у Регионалној мрежи су од значаја за регионалну сарадњу и повезивање са земљама и парламентарним одборима, као и за унапређење рада одбора. Прва од тих активности је планирана заједничка седница Одбора са Одбором за економију, финансије и буџет Скупштине Црне Горе, која ће се одржати између 25. и 31. октобра 2013. године у Дому Народне скупштине. Напоменуо је да ће редовно извештавати Одбор о свим активностима, као што је већ известио Одбор о састанцима Мреже којима је присуствовао.

**Пета тачка дневног реда:** Разно

**1)** У вези са Предлогом Радојка Обрадовића, заменика председника Одбора, за организовање јавног слушања на тему „Усклађивање рокова за усвајање предлога завршних рачуна буџета и процедуре за разматрање и усвајање предлога завршних рачуна буџета Републике Србије за период од 2002. до 2007. године“, који је био на дневном реду седнице Одбора 19. јуна 2013. године, председник Одбора је предложила да Одбор предходно одржи седницу, на којој би се на ову тему, заједно са представницима Министарства финансија, Фискалног савета и Државне ревизорске институције, утврдиле смернице за превазилажење проблема у вези са усвајањем ових завршних рачуна.

Радојко Обрадовић се сагласио са овим предлогом и оценио да је битан резултат, којим би се дошло до решења проблема и додао да ову седницу Одбора треба оджати у што краћем року. Истакао је да застој у усвајању предлога завршних рачуна буџета Републике Србије може да се превазиђе и без јавног слушања, ако се проблем размотри на седници Одбора, а резултат буду закључци којима би се предложило отклањање проблема, измене и допуне неколико закона и усклађивање рокова и обавеза Министарства финансија, Фискалног савета и Државне ревизорске институције.

**2)** Председник Одбора је обавестила Одбор о Предлогу који јој је упутио Бојан Ђурић, члан Одбора, да за 26. септембар 2013. године закаже седницу Одбора на којој би Лазар Крстић, министар финансија, пред члановима Одбора одговарао на питања о „катастрофичном“ стању буџета и јавних финансија.

У дискусији су учествовали: др Владимир Маринковић, Момо Чолаковић, Радојко Обрадовић, Верољуб Арсић, Зоран Касаловић и Бошко Ристић.

Учесници у дискусији су изнели мишљење да се о Предлогу не треба изјашњавати, јер предлагач није дошао на седницу Одбора да образложи свој предлог. Сагласили су се и да би министар финансија на седници Одбора требало да информише Одбор о стању јавних финансија, као и да је Предлог поднет прерано, јер је новоизабраном министру финансија потребно време да сагледа стање јавних финансија.

Радојко Обрадовић је указао да захтев Бојана Ђурића није поднет у складу са чланом 71. Пословника Народне скупштине, по коме је председник Одбора дужан да сазове седницу Одбора на захтев најмање трећине од укупног броја чланова Одбора.

Председник Одбора је прихватила предлог чланова Одвора да упути допис министру финансија са позивом да крајем октобрана седници Одбора информише чланове Одбора о стању јавних финасија и затеченом стању и активностима из делокруга рада Министарства финансија које се планирају.

**3)** Председник Одбора је обавестила Одбор о Позиву директора Програма за Западни Балкан Вестминстер фондације за демократију, Емила Атанасовског, да се одржи заједничка седница Одбора са Одбором за економију, финансије и буџет Скупштине Црне Горе, на тему „Сарадња одбора са независним регулаторним телима у циљу ефикасније контроле трошења јавних средстава“. Одбор је прихватио предлог председника Одбора да се ова седница одржи у Дому Народне скупштине, између 25. и 31. октобра 2013. године.

 **4)** Председник Одбора је обавестила Одбор о Позиву за учешће два члана Одбора и секретара Одбора на Конференцији о односима између врховних ревизорских институција и парламената држава кандидата и потенцијалних кандидата за приступање ЕУ, која ће се одржати од 17. до 19. новембра 2013. године у Црној Гори, у организацији Мреже врховних ревизорских институција држава кандидата и потенцијалних кандидата и Европског ревизорског суда, уз подршку SIGMЕ. Председник Одбора је предложила да на овој конференцији учествују: Весна Ковач, Верољуб Арсић и Милена Сандић.

 5) Председник Одбора је обавестила Одбор о Позиву који је добила за учешће на Регионалној конференцији парламентарних одбора за економију, финансије и европске интеграције, која ће се одржати од 11. до 14. октобра 2013. године у Охриду, Македонија, у организацији Вестминстер фондације за демократију и предложила да овој конференцији присуствује др Владимир Маринковић, представника Одбора у Регионалној мрежи парламентарних одбора за економију, финансије и европске интеграције земаља Западног Балкана.

 6) Председник Одбора је обавестила Одбор о Позиву члановима и заменицима чланова Одбора и служби Одбора за учешће на Округлом столу/радионици на тему „Надзорна улога Парламента - Извештаји независних државних органа као контролни механизам система јавних набавки“, који ће се одржати 3. и 4. октобра 2013. године у Врднику, у организацији Мисије ОЕБС у Србији.

 7) Председник Одбора је обавестила Одбор о Позиву који је председник Државне ревизорске институције упутио члановима Одбора за учешће на предавањима (стручном усавршавању) о ревизији јавног сектора, која ће се одржавати од 28. септембра до 1. децембра 2013. године, суботом и недељом, од 10,00 до 16,00 часова у Београду.

 На седници Одбора је вођен тонски запис.

 Седница Одбора је закључена у 12,15 часова.

СЕКРЕТАР ОДБОРА ПРЕДСЕДНИК ОДБОРА

 Милена Сандић Весна Ковач